次韵和永叔種菊過節方開
作者：韓維
朝代：宋

paragraphs: 皇天於萬生，難用一理曉。
芝蘭喜憔悴，蒿艾長美好。
况茲封培晚，榮茂安得早。
頼逢賢主人，拂飾文字巧。
不然彼微芳，零謝同衆槁。
清霜不能凋，秀色出庭草。
珊珊黄金明，落落衆星小。
人生苦多累，適意會常少。
在昔陶公園，恨無酒樽倒。
斂襟賦寒華，高唱徒杳裊。
幸無斯人嘆，一醉可遺老。